b'\n_START_ARTICLE_\nVlatka Or\xc5\xa1ani\xc4\x87\n_START_SECTION_\n\xc5\xbdivljenjepis\n_START_PARAGRAPH_\nS sedmimi leti se je na glasbeni \xc5\xa1oli v Vara\xc5\xbedinu za\xc4\x8dela u\xc4\x8diti klavir, s \xc5\xa1tirinajstimi pa solo petje pri Ankici Opolski. S \xc5\xa1estnajstimi leti je vpisala \xc5\xa1tudij solo petja na Akademiji za glasbo v Ljubljanipri Ondini Otti Klasinc. Z odli\xc4\x8dnim uspehom je diplomirala spomladi leta 1979 z vlogo Gilde v Verdijevi operi Rigoletto (Opera SNG Ljubljana). V obdobju med letoma 1985 do 1990 se je izpopolnjevala na Dunaju pri Oliveri Miljakovi\xc4\x87.\n_START_SECTION_\nPrvi nastopi\n_START_PARAGRAPH_\n\xc5\xbde med \xc5\xa1tudijem je pela v zboru Slovenske filharmonije, za njen prvi solisti\xc4\x8dni profesionalni nastop pa \xc5\xa1tejemo koncertno izvedbo Mozartove opere Figarova svatba, v kateri je z orkestrom Slovenske filharmonije leta 1976 nastopila v vlogi Suzane in je za ta dose\xc5\xbeek prejela \xc5\xa1tudentsko Pre\xc5\xa1ernovo nagrado. Leta 1978 je postala solistka v Operi SNG Ljubljana in tam ostala do leta 1984. Debitirala je z vlogo Zofije v operi Werther J. Masseneta, sledile so vloge Gilda (Rigoletto), Lucia (Lucia di Lammermmoor), Adina (Kapljice za ljubezen), Rozina (Seviljski brivec), Olimpija (Hoffmannove pripovedke), Angelica (Orlando), Elvira (Puritanci), Kraljica no\xc4\x8di (\xc4\x8carobna pi\xc5\xa1\xc4\x8dal) in Violetta (La traviata). Isto\xc4\x8dasno je gostovala v opernih hi\xc5\xa1ah na Reki, v Splitu, Beogradu, Zagrebu, Sarajevu, Novem Sadu, Skopju in na vseh pomembnih festivalih tedanje Jugoslavije ter v Romuniji (Cluj, Timi\xc5\x9foara) in na \xc4\x8ce\xc5\xa1koslova\xc5\xa1kem (Praga).\n_START_SECTION_\nV tujini\n_START_PARAGRAPH_\nOd leta 1990 do 1992 je bila solistka Opere De\xc5\xbeelnega gledali\xc5\xa1\xc4\x8da (Landestheater) v Salzburgu, kjer je nastopila kot Despina v Mozartovi operi Cosi fan tutte, kot Bastienne v Mozartovi operi Bastien und Bastienne, kot Evridika v Gluckovi operi Orfej in Evridika in kot Tamiri v Mozartovi operi Il re pastore. Gostovala je v \xc5\xa0paniji in na Japonskem. Leta 1991 je kot gostja v Sa\xc5\xa1ki dr\xc5\xbeavni operi (Semperoper) v Dresdnu nastopila kot Mila v operi Osud L. Jan\xc3\xa1\xc4\x8dka. Med letoma 1992 in 1995 je bila solistka Opere Dr\xc5\xbeavnega gledali\xc5\xa1\xc4\x8da (Staatstheater) v Darmstadtu (Nem\xc4\x8dija). Tudi tam je odpela \xc5\xa1tevilne glavne vloge; mednje spadajo Rozalinda v opereti J. Straussa ml. Netopir, Jenufa v Jan\xc3\xa1\xc4\x8dkovi operi Jenufa, Mimi v Puccinijevi operi La boh\xc3\xa8me, Vitelija v Mozartovi operi Titovo usmiljenje, Tatjana v operi Jevgenij Onjegin P. I. \xc4\x8cajkovskega, Donna Anna v Mozartovi operi Don Giovanni, Ma\xc5\x99enka v Smetanovi operi Prodana nevesta in Violetta v Verdijevi operi La traviata. \xc5\xbde od leta 1993 so jo vabili na druge evropske odre in v koncertne dvorane, od leta 1995 dalje pa je po Evropi in svetu nastopala kot svobodna umetnica. Leta 2003 je ponovno postala solistka in prvakinja Opere SNG v Ljubljani.\n_START_SECTION_\nUmetni\xc5\xa1ki profil\n_START_PARAGRAPH_\nNjene pevske in umetni\xc5\xa1ke zna\xc4\x8dilnosti so: posebno lep, bogat in velik glas, izrazita muzikalnost, glasovni razpon, poglobljena, ob\xc4\x8dutena interpretacija in odrska prepri\xc4\x8dljivost. Kariero je za\xc4\x8dela kot koloraturna sopranistka, nadaljevala pa z vlogami lirskega in mladodramskega soprana. V zadnjem obdobju se posve\xc4\x8da vlogam dramskega soprana in tudi mezzosoprana. Njen repertoar obsega ve\xc4\x8d kot 40 glavnih opernih vlog in vrsto koncertnih vlog. Ukvarjala se je tudi s samospevi in ve\xc4\x8dkrat nastopala na recitalih z repertoarjem od anti\xc4\x8dnih arij in klasi\xc4\x8dnih samospevov Schuberta, Schumanna, Brahmsa ter H. Wolfa do Rahmaninova, de Falle in sodobnih avtorjev Iva Maleca in Petra Kopa\xc4\x8da.\n_START_SECTION_\nVloge, nastopi in umetni\xc5\xa1ki sodelavci\n_START_PARAGRAPH_\nNjene najodmevnej\xc5\xa1e vloge so: Gilda v Verdijevi operi Rigoletto in Lucia v Donizettijevi operi Lucia di Lamermoor , v katerih je kot zelo mlada pevka nastopila na vseh odrih nekdanje Jugoslavije, kasneje pa Jenufa v istoimenski operi L. Jan\xc3\xa1\xc4\x8dka, s katero je debitirala v Darmstadtu, nato pa nastopila na festivalu Maggio Musicale Fiorentino v Firencah, v Freiburgu (Stadttheater) in Essnu (Aalto-Musiktheater), zatem Katarina Izmajlova v \xc5\xa0ostakovi\xc4\x8devi operi Lady Macbeth mcenskega okro\xc5\xbeja (Aalto-Musiktheater Essen, Badisches Staatstheater Karlsruhe, Das Meininger Theater Meiningen, Theater Bremen, Opera HNK Zagreb) in Lady Macbeth v Verdijevi operi Macbeth (Komische Oper Berlin, Oper Leipzig, Tiroler Landestheater Innsbruck). Nastopala je \xc5\xa1e kot Donna Elvira v Mozartovi operi Don Giovanni (Zagreb), Leonora v Verdijevi operi Trubadur (Bonn, Zagreb), Aida v Verdijevi operi Aida (Antwerpen, K\xc3\xb6ln), Ariadna v operi Ariadna na Naksosu R. Straussa (Berlin), Mila v operi Osud L. Jan\xc3\xa1\xc4\x8dka (Dresden), Nata\xc5\xa1a v operi Vojna in mir S. Prokofjeva (Konzerthaus Dunaj), Malinka-Etherea-Kunka v Jan\xc3\xa1\xc4\x8dkovi operi Izleti gospoda Brou\xc4\x8dka (Konzerthaus Dunaj), Katja v Jan\xc3\xa1\xc4\x8dkovi operi Katja Kabanova (Darmstadt), Rusalka (Essen, Bielefeld) in Kneginja v operi A. Dvo\xc5\x99\xc3\xa1ka Rusalka (Ljubljana), Tosca v istoimenski operi G. Puccinija (Essen, Zagreb, Ljubljana), Tatjana v operi Jevgenij Onjegin P. I. \xc4\x8cajkovskega (Zagreb), Mimi v operi La boh\xc3\xa8me G. Puccinija (Darmstadt, Zagreb), Margareta v operi Faust Ch. Gounoda (Ljubljana), Elektra v Mozartovi operi Idomeneo (Salzburg), Abigaila v Verdijevi operi Nabucco (Ljubljana), Cio-Cio-San (Madama Butterfly) v Puccinijevi operi Madama Butterfly (Ljubljana), Maddalena v Giordanovi operi Andrea Ch\xc3\xa9nier (Ljubljana), Didona in Belinda v Purcellovi operi Didona in Enej (Zagreb, Ljubljana), Genoveva v istoimenski Schumannovi operi (Konzerthaus Dunaj), Herodiada v Straussovi operi Saloma (Ljubljana), Maddalena v Verdijevi operi Rigoletto (Ljubljana), Miss Todd v Menottijevi operi Zmikavt in stara devica (Ljubljana), Marcellina v Mozartovi Figarovi svatbi (Ljubljana) in Kabanicha v Jana\xc4\x8dkovi operi Katja Kabanova (Ljubljana)._NEWLINE_Tudi njen koncertni repertoar obsega dela razli\xc4\x8dnih glasbenih slogov, od baroka, klasike, romantike in verizma do sodobne glasbe. Med njimi so \xc5\xa1tevilne Bachove in H\xc3\xa4ndlove kantate, Bachova Ma\xc5\xa1a v h-molu , H\xc3\xa4ndlov oratorij Mesija in Devet nem\xc5\xa1kih arij , Mozartov Requiem, Kr\xc3\xb6nungsmesse in \xc5\xa1tevilne koncertne arije, Beethovnova 9. simfonija , oratorij Christus am \xc3\x96lberge in Missa solemnis , Schubertova glasbena drama Lazarus , Rossinijevi deli Petite messe solennelle in Stabat Mater , Mendelssohnova oratorij Elias in simfoni\xc4\x8dna kantata Hvalna pesem (Lobgesang) , Brahmsov Nem\xc5\xa1ki rekvijem , Mahlerjeva 2. simfonija , Dvo\xc5\x99\xc3\xa1kova Stabat Mater , Verdijeva Messa da requiem , Brucknerjeva Te Deum in Ma\xc5\xa1a v f-molu , Altenberg-Lieder A. Berga, Liri\xc4\x8dna simfonija A. Zemlinskega in Rekviem za mladega pesnika (Requiem f\xc3\xbcr einen jungen Dichter) B. A. Zimmermanna._NEWLINE_Nastopila je na najve\xc4\x8djih evropskih glasbenih prireditvah kot so Salzbur\xc5\xa1ke slavnostne igre, Dunajski slavnostni tedni, Edinbur\xc5\xa1ki festival, festival Maggio Musicale Fiorentino, Festival d\'automne v Parizu, Dubrovni\xc5\xa1ki poletni festival, Splitsko ljeto, Vara\xc5\xbedinski baro\xc4\x8dni ve\xc4\x8deri in Opatijski festival ter na najuglednej\xc5\xa1ih koncertnih odrih v Evropi in drugod po svetu, kot so Wiener Musikverein, Wiener Konzerthaus, Berliner Philharmonie, Berliner Konzerthaus, K\xc3\xb6lner Philharmonie, Alte Oper Frankfurt, Th\xc3\xa9\xc3\xa2tre du Ch\xc3\xa2telet in Radio France (Pariz), Bunka-Kai-Kan (Tokio), Auditorio Municipal de Madrid, in \xc5\xa1e na koncertnih odrih v Bruxellesu, Rotterdamu, Utrechtu, N\xc3\xbcrnbergu, Ljubljani, Zagrebu, Rigi in v Beogradu. Sodelovala je z mnogimi dirigenti kot so Michael Gielen, Lovro pl. Mata\xc4\x8di\xc4\x87, Semjon Bi\xc4\x8dhkov, Vladimir Jurowski, Kirill Petrenko, Uro\xc5\xa1 Lajovic, Hans Graf, Pinchas Steinberg, Stefan Soltesz, Daniel Harding, Heinz Holliger, Rafael Fr\xc3\xbchbeck de Burgos, Dieter Rosberg, Tom\xc3\xa0\xc5\xa1 Hanus, Howard Arman, Nik\xc5\xa1a Bareza, Mladen Tarbuk, Ivo Lipanovi\xc4\x87 in z re\xc5\xbeiserji kot so Joachim Herz, Harry Kupfer, Christine Mielitz, Liliana Cavani, Uwe Eric Laufenberg, Pet Halmen, Frank van Laecke, Lutz Hochstraate, Thomas Schulte-Michels, Andreas Homoki, Konstanze Lauterbach, Fred Berndt, Tom T\xc3\xb6lle in Gerd Heinz. Njeni partnerji so bili med drugim Elina Garan\xc4\x8da, Anja Harteros in Piotr Biecza\xc5\x82a.\n_START_SECTION_\nPedago\xc5\xa1ka dejavnost\n_START_PARAGRAPH_\nOd leta 2003 se ukvarja s pedago\xc5\xa1kim delom. Je redni profesor na Glasbeni akademiji v Zagrebu, od 2007 do 2016 je bila predstojnik tamkaj\xc5\xa1njega pevskega oddelka, med letoma 2006 in 2010 pa je predavala \xc5\xa1e na Akademiji za glasbo v Ljubljani. Njeni \xc5\xa1tudenti so solisti v mnogih opernih hi\xc5\xa1ah, tako v Bayerische Staatsoper M\xc3\xbcnchen, Deutsche Oper Berlin, Semperoper Dresden, Grand Th\xc3\xa9\xc3\xa2tre de Gen\xc3\xa8ve, Stadttheater St. Gallen, N\xc3\xa1rodn\xc3\xad Divadlo Praga, Teatro Fenice Venezia, Teatro dell\'Opera di Roma, Opera Krakowska, Gran Teatre del Liceu Barcelona, Chicago Operahouse, v Operi SNG Ljubljana, Operi SNG Maribor, Operi HNK Zagreb, Operi HNK Ivan Zajc Rijeka, Operi HNK Split in Operi HNK Osijek. Vodi seminarje za pevce in pevske pedagoge, je \xc4\x8dlanica \xc5\xbeirij na doma\xc4\x8dih in mednarodnih pevskih tekmovanjih in soustanoviteljica ter ravnateljica mednarodnega pevskega tekmovanja "Zinka Milanov" na Reki.'